লখনউয়ে দুরন্ত শতরান করলেন রোহিত শর্মা। তাঁর দাপটে ভারতও স্কোরবোর্ডে বড়সড় রান তুলল। কিন্তু ঋষভ পন্থ রান পেলেন না। মাত্র ৫ রান করে ফিরে গেলেন ডাগ আউটে। আর পন্থ ফিরতেই সোশ্যাল সাইট উত্তাল হল। উঠে এল মহেন্দ্র সিংহ ধোনির নাম। অর্থাৎ লখনউয়ে ভারতের প্রাক্তন অধিনায়ক ধোনি না থেকেও তাঁকে নিয়ে চর্চা হল। 

এই বিষয়ে অন্যান্য খবর

সেদিন ধোনি বেঁকে না বসলে আজকের কোহলিকে পাওয়াই যেত না 


ওয়েস্ট ইন্ডিজের বিরুদ্ধে চলতি টি টোয়েন্টি সিরিজে ধোনিকে বিশ্রাম দেওয়া হয়েছে। তাঁর পরিবর্তে পন্থকে সুযোগ দেওয়া হয়েছে। শুধু ক্যারিবিয়ানদের বিরুদ্ধে নয়, অস্ট্রেলিয়ার বিরুদ্ধে টি টোয়েন্টি সিরিজেও রাখা হয়নি ধোনিকে। আর নির্বাচকদের এই সিদ্ধান্ত নিয়ে বিস্তর কালি খরচ হয়েছে সংবাদমাধ্যমে। পন্থকে তৈরি করে নেওয়াই উদ্দেশ্য। কিন্তু ধোনি-ভক্তরা নির্বাচকদের এহেন সিদ্ধান্ত ভাল ভাবে নেননি। তাঁদের রাগ গিয়ে পড়েছে পন্থের উপরে।

সত্যি বলতে কী, পন্থ নিজের নামের প্রতি সুবিচারও করতে পারছেন না চলতি টি টোয়েন্টি সিরিজে। লখনউয়েও ব্যর্থ পন্থ। মাত্র ৫ রান করে ফিরে গিয়েছেন তিনি। ইডেনে পন্থের ব্যাট থেকে এসেছে মাত্র এক রান। দুটো ইনিংসে পন্থ রান করেছেন মাত্র ছয়। তাঁর ব্যর্থতার পরেই ধোনি-ভক্তরা পন্থের সমালোচনা শুরু করে দিয়েছেন। কেউ বলেছেন, ধোনির বিকল্প হতে পারবেন না পন্থ। আবার অনেকে নির্বাচক প্রধান এমএসকে প্রসাদকে টীপ্পনী করে টুইট করেছেন, আপনার দ্বিতীয় উইকেটকিপার কেমন খেলছে? এরকমই নানাধরনের টীপ্পনী করেছেন ধোনি-ভক্তরা। লখনউয়ের টি টোয়েন্টিতে ধোনি ছিলেন না। কিন্তু তিনি অদৃশ্য ভাবে হাজির লখনউয়ে।